आयोजक सयपत्री विजयी
ज्ञानबहादुर गुरुङको स्मृतिमा भएको चौथो सयपत्री गोल्डकप नकआउट फुटबलको मंगलबार उद्घाटन खेलमा आयोजक सयपत्री युवा क्लब विजयी भएको छ । सयपत्रीले नवलपरासी–११ लाई टाइब्रेकरमा ४–२ ले पराजित गरेको छ । रामनगर खेलमैदानमा १५ औ मिनेटमा नवलपरासीका रोहित थारुले गोल गर्दै टिमलाई अग्रता दिलाए । तर सयपत्रीका योङ दोर्जेले २१ औ मिनेटमा बराबरी गोल गरे । 
रूपन्देही — ज्ञानबहादुर गुरुङको स्मृतिमा भएको चौथो सयपत्री गोल्डकप नकआउट फुटबलको मंगलबार उद्घाटन खेलमा आयोजक सयपत्री युवा क्लब विजयी भएको छ । सयपत्रीले नवलपरासी–११ लाई टाइब्रेकरमा ४–२ ले पराजित गरेको छ । रामनगर खेलमैदानमा १५ औ मिनेटमा नवलपरासीका रोहित थारुले गोल गर्दै टिमलाई अग्रता दिलाए । तर सयपत्रीका योङ दोर्जेले २१ औ मिनेटमा बराबरी गोल गरे । निर्धारित समयमा थप गोल हुन सकेन र खेल टाइब्रेकरमा धकेलिएको थियो । त्यसमा सयपत्रीका गोलकिपर रेम्बो चौधरीले नवलपरासीका आशिष मगर र नीराजन क्षेत्रीको प्रहार विफल बनाए । सयपत्रीका विश्वास मगर, सरोज योञ्जन, सुरज घतान र टंकु लामाको प्रहार गोलमा परिणत भयो । विश्व अधिकारीको प्रहारलाई नवलपरासीका गोलकिपर अजितकुमार चौधरीले रोकिदिए । नवलपरासीका सवि गुरुङ र सुरज आलेले गोल गरे । आयोजक सयपत्रीका योङ दोर्जे म्यान अफ द म्याच भए । विजेताले २ लाख २ हजार २ सय २२ रुपैयाँ र उपविजेताले १ लाख १ हजार १ सय ११ रुपैयाँ नगद पुरस्कार पाउने छन् । क्लबका अध्यक्ष कमल रानाले सर्वोत्कृष्ट खेलाडीलाई १० हजार तथा विधागत उत्कृष्ट हुने गोलरक्षक, डिफेन्स, मिडफिल्डर, स्ट्राइकरलाई जनही ५ हजार प्रदान गरिने बताए । म्यान अफ द म्याचलाई २ हजार पाउने छन् ।२०७१ मा तेस्रो संस्करणको उपाधि खनाल ब्रदर्श फर्साटिकरले जितेको थियो । कात्तिक ३० सम्म चल्ने प्रतियोगितामा नवलपरासी–११, आयोजक सयपत्री, पाल्पा–११, फर्साटिकर युवा, पाँच नम्बर प्रदेश प्रहरी तालिम केन्द्र, अभिषेक चर्च ब्वाइज रहजर, सुनौलो संगम युवा क्लब देवीनगर, लिस्नु युवा क्लब कोटिहवा, चितवन–११, सिम्रिक युवा क्लब कालिकानगर, सिद्धार्थ युवा क्लब बाँसगढी, भैरव देशभक्त युवा क्लब नवलपरासीसहित १२ टिमले भाग लिएका छन् । बुधबार सुनौलो संगम र ५ नम्बर प्रदेश प्रहरी तालिम केन्द्रबीच खेल हुने क्लबका सचिव सन्तोष गुरुङले बताए ।